CXXX.  Privilegium pro ecclesia S. Donationi Brugensi.   (Anno 1146, Oct. 25.) [MIRAEUS,  Opp. diplom.  III, 44.]
Author: Eugenius III

EUGENIUS episcopus, servus servorum Dei, dilectis filiis ROGERIO praeposito caeterisque fratribus Brugensis ecclesiae Sancti Donatiani, tam praesentibus quam futuris, canonice substituendis, in perpetuum.

Commissae nobis apostolicae sedis nos hortatur auctoritas, ut locis et personis ejus auxilium devotione debita implorantibus tuitionis praesidium impendere debeamus. Quia sicut injusta petentibus nullus est tribuendus effectus, sic legitima desiderantium nulla est differenda petitio, praesertim eorum qui cum honestate vitae, et laudabili morum compositione gaudent omnipotenti Domino deservire. Eapropter, dilecti in Domino filii, vestris justis petitionibus clementer annuimus et praefatam Beati Donatiani Brugensem ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus, statuentes, ut quascunque possessiones, quaecunque bona eadem ecclesia in praesentiarum juste et canonice possidet, aut in futurum concessione pontificum, liberalitate regum, largitione principum, oblatione fidelium, sive aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: In episcopatu Tornacensi altaria Dudasela, Utkerca, Orscamp, cum appendiciis suis, altaria Sancti Michaelis et Sanctae Crucis, Suenkerka, Clemeskerka, Zuevenzela, Arricta. In episcopatu Morinensi Widescat, Kemla, cum universis decimis et terris sibi pertinentibus; Hema cum appendiciis suis, Dixmutha et Clarck, duas partes decimae de Formasela et Diesbusc, et de novalibus ejusdem terrae. Similiter cancellariam comitis Flandriae, quemadmodum pia devotione a Roberto comite ecclesiae tuae concessa est et scripto suo firmata, et ecclesia ipsa eam hactenus quiete tenuit. Obeunte vero te, nunc ejusdem loci praeposito, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres ejusdem Ecclesiae secundum Dominum canonice providerint eligendum. Decernimus ergo ut nulli omnino hominum liceat eamdem ecclesiam temere perturbare, aut ejus possessiones auferre, vel ablatas retinere, minuere, nec altaria ad ipsum pertinentia, vel ministros eorum quibuslibet indebitis vexationibus fatigare, sed omnia integra conserventur eorum pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesanorum episcoporum canonica justitia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem Ecclesiae justa servantibus, sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Ego Eugenius Catholicae Eccl. episc. Ego Theodwinus Sanctae Rufinae episc. Ego Guido presbyter cardin. tit. Sancti Chrysogoni. Ego Guido presb. card. tit. Sanctorum Laurentii et Damasi. Ego Aribertus presbyter card. tit. Sanctae Anastasiae. Ego Julius presb. card. S Marcelli. Ego Jordanus presb. card. tit. S. Susannae. Ego Octavianus diac. card. S. Nicolai in Carcere Tulliano. Ego Gregorius diac. card. S. Angeli Ego Guido diacon. cardinal. S. Mariae in Porticu. Ego Jacinthus diac. cardin. S. Mariae in Cosmedino. Datum Viterbii per manum Bavonis sanctae Romanae Ecclesiae subdiaconi, VIII Kalend. Novembris, indictione X, Incarnationis Dominicae anno 1146, pontificatus vero domni Eugenii papae III anno secundo.